Taarup, d. 24. april 2017

**læserbrev**

**Mere fokus på landsbyerne**

Konservative ønsker mere fokus og højere prioritering af landsbyerne i kommunen

Nyborg har en række meget attraktive og velfungerende landsbysamfund. Både naturskønne og logistisk velbeliggende i.f.t. både resten af Fyn og Vestsjælland. Uden for Nyborg by er ejendomspriserne en del lavere, hvilket giver gode muligheder for bl.a. førstegangskøbere til at etablere sig på ejendomsmarkedet.

I efteråret viste en undersøgelse foretaget af Region Syddanmark, at blandt borgere i Nyborg kommune er indbyggerene *uden* for Nyborg by mindre tilfredse med deres lokalområde, end dem *i* byen. Lørdagens årsmøde i sammenslutningen af landsbyråd i Nyborg kommune understregede, at vi der bor i landsbyerne føler os nedprioriteret f.eks. i forhold til vejvedligeholdelse og renholdelse.

Venstre har gennemført mange fornuftige tiltag i det nuværende byråd, men her har man svigtet. **Landsbypedel-ordningen** bør genindføres i samarbejde med de landsbyråd, der har vist engagement og ressourcer med at få opgaverne beskrevet under den tidligere ordning. I resten af oplandet er det Teknik- og Miljøafdelingens opgave at der ser lige så pænt ud som i Nyborg by.

Det forrige byråd svigtede ved, at Thomas Laursen fra SF fik frie tøjler til at centraliserer børnepasningen og reducere antallet af dagplejemødre – bl.a. i landsbyerne. I alle kommunens lokalområder bør det være muligt at få lokale dagplejepladser når det underliggende børnetal viser, at der er et behov. Det er borgernes ønsker og behov – ikke ideologien det handler om !

Børnepasning - og at der ser ordentligt ud i nærområdet - er væsentlige parametre, når man vælger at købe hus på landet.

*Det er en konservativ mærkesag, at det kommende byråd får rettet op på disse ting og derved gør en god kommune endnu bedre, ved at gøre det mere attraktivt at bo i landsbyerne.*

Med venlig hilsen

Michael Gertsen

konservativ byrådskandidat

Brandgaden 16

Taarup